CELEX: 52019PC0575
Language: el
Date: 2019-11-06
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της 31ης συνόδου της Συνέλευσης του Διεθνούς Ναυτιλιακού Οργανισμού όσον αφορά την έγκριση τροποποιήσεων στην απόφαση A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων, στις διαδικασίες για τον έλεγχο από το κράτος λιμένα του 2017 [απόφαση Α.1119(30)] και στις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) [απόφαση A.1120(30)]

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.11.2019
            COM(2019) 575 final
            2019/0248(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της 31ης συνόδου της Συνέλευσης του Διεθνούς Ναυτιλιακού Οργανισμού όσον αφορά την έγκριση τροποποιήσεων στην απόφαση A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων, στις διαδικασίες για τον έλεγχο από το κράτος λιμένα του 2017 [απόφαση Α.1119(30)] και στις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) [απόφαση A.1120(30)]
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην 31η σύνοδο της Συνέλευσης του Διεθνούς Ναυτιλιακού Οργανισμού, η οποία θα πραγματοποιηθεί στο Λονδίνο από τις 25 Νοεμβρίου έως τις 4 Δεκεμβρίου 2019, σχετικά με την προτεινόμενη έγκριση: 
            
            
               ·τροποποιήσεων στη χρήση και εγκατάσταση οπισθανακλαστικών υλικών επί σωστικών μέσων· 
            
            
               ·διαδικασιών για τον έλεγχο από το κράτος λιμένα (2019)· και
            
            
               ·τροποποιήσεων στις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (κατευθυντήριες γραμμές HSSC).
            
            
               1.Πλαίσιο της πρότασης
            
            
               1.1.Η σύμβαση περί Διεθνούς Ναυτιλιακού Οργανισμού (ΔΝΟ)
            
            
               Με τη σύμβαση περί Διεθνούς Ναυτιλιακού Οργανισμού (ΔΝΟ) («η συμφωνία») ιδρύεται ο ΔΝΟ, σκοπός του οποίου είναι η παροχή μηχανισμών διακυβερνητικής συνεργασίας στο πεδίο των κρατικών ρυθμίσεων και πρακτικών σε πάσης φύσεως τεχνικά θέματα της διεθνούς εμπορικής ναυτιλίας, η ενθάρρυνση της εν γένει χρήσης των υψηλότερων κατά το δυνατόν προτύπων όσον αφορά την ασφάλεια της ναυτιλίας, την αποτελεσματικότητα της ναυσιπλοΐας, την πρόληψη και τον έλεγχο της θαλάσσιας ρύπανσης από πλοία, με παράλληλη προώθηση ισότιμων όρων ανταγωνισμού, καθώς και ο χειρισμός συναφών διοικητικών και νομικών θεμάτων.   
            
            
               Η συμφωνία άρχισε να ισχύει στις 17 Μαρτίου 1958.
            
            
               Όλα τα κράτη μέλη είναι συμβαλλόμενα μέρη της συμφωνίας.
            
            
               1.2.Ο Διεθνής Ναυτιλιακός Οργανισμός 
            
            
               Ο Διεθνής Ναυτιλιακός Οργανισμός (ΔΝΟ) είναι ο ειδικευμένος οργανισμός των Ηνωμένων Εθνών που είναι αρμόδιος για την ασφάλεια και την προστασία της ναυτιλίας και την πρόληψη της θαλάσσιας ρύπανσης από τα πλοία. Είναι η αρχή που καθορίζει διεθνή πρότυπα για την ασφάλεια, την προστασία και τις περιβαλλοντικές επιδόσεις της διεθνούς ναυτιλίας. Ο κύριος ρόλος του είναι η διαμόρφωση δίκαιου και αποτελεσματικού ρυθμιστικού πλαισίου του ναυτιλιακού κλάδου, το οποίο να γίνεται αποδεκτό και να εφαρμόζεται παγκοσμίως. 
            
            
            
               Όλα τα κράτη μέλη της ΕΕ είναι μέλη του ΔΝΟ. Η Ευρωπαϊκή Επιτροπή έχει την ιδιότητα του παρατηρητή στον Διεθνή Ναυτιλιακό Οργανισμό (ΔΝΟ) από το 1974 βάσει συμφωνίας συνεργασίας και συντονισμού μεταξύ του Διακυβερνητικού Ναυτιλιακού Συμβουλευτικού Οργανισμού (IMCO)
                  1
                και της Επιτροπής των Ευρωπαϊκών Κοινοτήτων σε θέματα αμοιβαίου ενδιαφέροντος για τα συμβαλλόμενα μέρη.
            
            
            
               Η συμμετοχή στον Οργανισμό είναι ανοικτή σε όλα τα κράτη. Η Συνέλευση αποτελείται από όλα τα μέλη. Τακτικές σύνοδοι της Συνέλευσης πραγματοποιούνται μία φορά κάθε δύο έτη.  Η Συνέλευση είναι το κυβερνητικό σώμα του ΔΝΟ. Η Συνέλευση καθορίζει το πρόγραμμα εργασίας και ψηφίζει τον προϋπολογισμό στον οποίο συνεισφέρουν όλα τα μέλη. Επιπλέον, η Συνέλευση μπορεί να συστήνει στα μέλη την έγκριση κανονισμών και κατευθυντήριων γραμμών σχετικά με την ασφάλεια της ναυτιλίας, την πρόληψη και τον έλεγχο της θαλάσσιας ρύπανσης από τα πλοία και άλλα ζητήματα που αφορούν τις επιπτώσεις της ναυτιλίας στο θαλάσσιο περιβάλλον και τα οποία έχουν ανατεθεί στον Οργανισμό στο πλαίσιο ή βάσει διεθνών πράξεων, ή την έγκριση τροποποιήσεων τέτοιων κανονισμών και κατευθυντήριων γραμμών που παραπέμπονται σε αυτήν. Απαρτία στη Συνέλευση επιτυγχάνεται με την παρουσία της πλειονότητας των μελών, εκτός των συνδεδεμένων μελών.
            
            
               1.3.Οι προβλεπόμενες πράξεις της Συνέλευσης του ΔΝΟ
            
            
               Από τις 25 Νοεμβρίου έως τις 4 Δεκεμβρίου 2019, η Συνέλευση του ΔΝΟ στο πλαίσιο της 31ης συνόδου της (Α 31) πρόκειται να εγκρίνει: 
            
         
         
            
               τροποποιήσεις στη χρήση και εγκατάσταση οπισθανακλαστικών υλικών επί σωστικών μέσων· 
            
            
               τις διαδικασίες για τον έλεγχο από το κράτος λιμένα του 2019· και
            
            
               τροποποιήσεις στις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (κατευθυντήριες γραμμές HSSC).
            
            
               Σκοπός των προτεινόμενων πράξεων είναι αντιστοίχως: 
            
            
               1.η επικαιροποίηση του τρέχοντος τρόπου δοκιμής των υλικών στις καιρικές συνθήκες μέσω της απαλοιφής της παρωχημένης και σπανίως χρησιμοποιούμενης συσκευής τόξου άνθρακα·
            
            
               2.η επικαιροποίηση των ισχυουσών από το 2017 διαδικασιών για τον έλεγχο από το κράτος λιμένα με την προσθήκη αναφοράς στα μέτρα που στη συνέχεια εγκρίθηκαν από τα όργανα του ΔΝΟ (στην 30ή σύνοδο της Συνέλευσης του ΔΝΟ, στην 72η, στην 73η και στην 74η σύνοδο της Επιτροπής Προστασίας του Θαλάσσιου Περιβάλλοντος, καθώς και στην 99η, στην 100ή και στην 101η σύνοδο της Επιτροπής Ναυτικής Ασφάλειας), και με την τροποποίηση των ειδικών προσαρτημάτων 8 και 11 και την προσθήκη νέου προσαρτήματος 18· και
            
            
               3.η επικαιροποίηση των κατευθυντήριων γραμμών ελέγχου προκειμένου να αποτυπωθούν οι πρόσφατες τροποποιήσεις των υποχρεωτικών πράξεων, κυρίως της σύμβασης για τη διαχείριση του ερματικού ύδατος, αλλά και ορισμένων στοιχείων των συμβάσεων SOLAS και MARPOL, όπως οι χώροι ειδικής κατηγορίας στα επιβατηγά πλοία και οι δηλώσεις συμμόρφωσης όσον αφορά την κατανάλωση πετρελαίου εξωτερικής καύσης (μαζούτ), αντιστοίχως.
            
            
               2.Θέσεις που θα πρέπει να ληφθούν εξ ονόματος της Ένωσης
            
            
               2.1.Τροποποιήσεις στην απόφαση A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων.
            
            
               Η Επιτροπή Ναυτικής Ασφάλειας, στην 101η σύνοδό της (MSC 101), υπενθύμισε ότι στην προηγούμενη σύνοδο, έχοντας λάβει υπόψη το έγγραφο MSC 100/19/4 που υπεβλήθη από τα κράτη μέλη της ΕΕ και την Επιτροπή και στο οποίο προτείνονταν τροποποιήσεις στην απόφαση A.658 (16) σχετικά με τη χρήση και εγκατάσταση οπισθανακλαστικών υλικών επί σωστικών μέσων, είχε συμφωνήσει στην απαλοιφή των λέξεων «τόξο άνθρακα» από την παράγραφο 4.10 και είχε ζητήσει από τη Γραμματεία του ΔΝΟ να καταρτίσει σχετικό σχέδιο απόφασης της Συνέλευσης προς έγκριση από την 101η σύνοδο της Επιτροπής Ναυτικής Ασφάλειας, με σκοπό να υποβληθεί προς έγκριση στην 31η σύνοδο της Συνέλευσης του ΔΝΟ (MSC 100/20, παράγραφοι 19.14 και 19.15). Εκφράστηκε η άποψη ότι η απαλοιφή του όρου ενδεχομένως να καταστήσει τη διάταξη υπερβολικά αόριστη. 
            
            
               Η Επιτροπή Ναυτικής Ασφάλειας, λαμβάνοντας υπόψη τη δυνατότητα υποβολής στην 31η σύνοδο της Συνέλευσης του ΔΝΟ σχετικών προτάσεων για την αντιμετώπιση της προαναφερόμενης ανησυχίας, ενέκρινε το σχέδιο απόφασης της Συνέλευσης σχετικά με τροποποιήσεις στη χρήση και εγκατάσταση οπισθανακλαστικών υλικών επί σωστικών μέσων [απόφαση A.658(16)].
            
            
               Οι τροποποιήσεις της απόφασης A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων περιλαμβάνονται στο παράρτημα 27 του εγγράφου MSC 101/24 του ΔΝΟ. Στην παράγραφο 14.41 της έκθεσης της 101ης συνόδου της Επιτροπής Ναυτικής Ασφάλειας (MSC 101/24) επισημαίνεται ότι οι τροποποιήσεις προβλέπεται να εγκριθούν κατά την 31η σύνοδο της Συνέλευσης του ΔΝΟ.
            
            
               2.2.Τροποποιήσεις στις διαδικασίες για τον έλεγχο από το κράτος λιμένα (2017) [απόφαση A.1119(30)]
            
            
               Οι διαδικασίες του ΔΝΟ για τον έλεγχο από το κράτος λιμένα του 2017 [απόφαση A1119(30)] περιλαμβάνουν κατευθυντήριες γραμμές επί ειδικών θεμάτων ως προσαρτήματα στο κυρίως έγγραφο. Κατά την 5η σύνοδο της υποεπιτροπής για την εφαρμογή των πράξεων του ΔΝΟ (ΙΙΙ 5), εγκρίθηκαν αναθεωρήσεις των διαδικασιών για τον έλεγχο από το κράτος λιμένα, κυρίως όσον αφορά το προσάρτημα 2 σχετικά με τις κατευθυντήριες γραμμές για την κράτηση πλοίων (βλ. έγγραφο III 5/15 παράγραφος 5.34 του ΔΝΟ), και συμφωνήθηκε να αποτελέσουν αντικείμενο περαιτέρω επεξεργασίας στο διάστημα μεταξύ των συνόδων, με σκοπό να υποβληθεί προς εξέταση στην 6η σύνοδο της υποεπιτροπής για την εφαρμογή των πράξεων του ΔΝΟ (ΙΙΙ 6) σχέδιο διαδικασιών για τον έλεγχο από το κράτος λιμένα του 2019, από κοινού με σχέδιο απόφασης, πριν από ενδεχόμενη απευθείας υποβολή τους προς εξέταση στην 31η σύνοδο της Συνέλευσης του ΔΝΟ με σκοπό την έγκρισή τους, με την επιφύλαξη της έγκρισής τους από τις επιτροπές. 
            
            
               Κατά την 101η σύνοδό της, η Επιτροπή Ναυτικής Ασφάλειας σημείωσε την παραπομπή από την 5η σύνοδο της υποεπιτροπής για την εφαρμογή των πράξεων του ΔΝΟ του σχεδίου τροποποιήσεων του προσαρτήματος 8 [κατευθυντήριες γραμμές για τους αξιωματικούς ελέγχου του κράτους λιμένα (ΑΕΚΛ) όσον αφορά τον κώδικα ISM] και του προσαρτήματος 11 (κατευθυντήριες γραμμές για τους ΑΕΚΛ όσον αφορά τα πιστοποιητικά ναυτικής ικανότητας, την επάνδρωση και τις ώρες ανάπαυσης) των διαδικασιών για τον έλεγχο από το κράτος λιμένα του 2017 [απόφαση A.1119(30)] στην 6η σύνοδο της υποεπιτροπής για τον ανθρώπινο παράγοντα, την εκπαίδευση και τήρηση φυλακών (HTW 6) για αξιολόγηση τεχνικής σκοπιμότητας και παροχή συμβουλών προς την 6η σύνοδο της υποεπιτροπής για την εφαρμογή των πράξεων του ΔΝΟ. Στην 101η σύνοδό της, η Επιτροπή Ναυτικής Ασφάλειας ενέκρινε την παραπομπή των σχετικών αποτελεσμάτων της 6ης συνόδου της υποεπιτροπής για τον ανθρώπινο παράγοντα, την εκπαίδευση και τήρηση φυλακών στην 6η σύνοδο της υποεπιτροπής για την εφαρμογή των πράξεων του ΔΝΟ, προκειμένου να ληφθούν υπόψη κατά την κατάρτιση του σχεδίου απόφασης της Συνέλευσης σχετικά με τις διαδικασίες για τον έλεγχο από το κράτος λιμένα του 2019. Κατόπιν, η Επιτροπή Ναυτικής Ασφάλειας εξουσιοδότησε την 6η σύνοδο της υποεπιτροπής για την εφαρμογή των πράξεων του ΔΝΟ να υποβάλει έκθεση σχετικά με τα αποτελέσματα των εργασιών της απευθείας στην 31η σύνοδο της Συνέλευσης προκειμένου να εγκριθούν από την εν λόγω Συνέλευση (βλ. έγγραφο MSC 101/24, παράγραφος 10.15.3 του ΔΝΟ).
            
            
               Στην 6η σύνοδο της υποεπιτροπής για την εφαρμογή των πράξεων του ΔΝΟ επανεξετάστηκαν και οριστικοποιήθηκαν οι τροποποιήσεις των προαναφερόμενων προσαρτημάτων 7 και 11 και, κατόπιν αιτήματος της 74ης συνόδου της Επιτροπής Προστασίας του Θαλάσσιου Περιβάλλοντος (MEPC 74), προστέθηκε νέο προσάρτημα 18 «απόφαση MEPC.321(74) σχετικά με τις κατευθυντήριες γραμμές του 2019 για τον έλεγχο από το κράτος λιμένα δυνάμει του κεφαλαίου 3 του παραρτήματος VI της σύμβασης MARPOL», που σχετίζεται με το ανώτατο όριο περιεκτικότητας σε θείο από το 2020 και την απαγόρευση της μεταφοράς του μη σύμφωνου με το πρότυπο πετρελαίου εξωτερικής καύσης (μαζούτ) για την πρόωση ή τη λειτουργία σε πλοίο από την 1η Μαρτίου 2020. Η υποεπιτροπή επικαιροποίησε το προσάρτημα 19 σχετικά με τον κατάλογο νομικών πράξεων που σχετίζονται με τις διαδικασίες για τον έλεγχο από το κράτος λιμένα προκειμένου να αποτυπωθούν οι εξελίξεις που σημειώθηκαν μετά την έγκριση των διαδικασιών για τον έλεγχο από το κράτος λιμένα του 2017.
            
            
               Στην 6η σύνοδο της υποεπιτροπής για την εφαρμογή των πράξεων του ΔΝΟ εγκρίθηκαν οι τροποποιήσεις στις διαδικασίες για τον έλεγχο από το κράτος λιμένα του 2017, καθώς και η παραπομπή τους προς έγκριση στην 31η σύνοδο της Συνέλευσης. Η αναθεώρηση της απόφασης A.1119(30) σχετικά με τις διαδικασίες για τον έλεγχο από το κράτος λιμένα περιλαμβάνεται στο παράρτημα XX του εγγράφου III 6/15 του ΔΝΟ. Στην παράγραφο ΧΧ της έκθεσης της 6ης συνόδου της υποεπιτροπής για την εφαρμογή των πράξεων του ΔΝΟ (III 6/15) επισημαίνεται ότι οι τροποποιήσεις προβλέπεται να εγκριθούν στην 31η σύνοδο της Συνέλευσης του ΔΝΟ.
            
            
               2.3.Τροποποιήσεις στις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) [απόφαση A.1120(30)] 
            
            
               Κατά την 5η σύνοδό της, η υποεπιτροπή για την εφαρμογή των πράξεων του ΔΝΟ υπενθύμισε ότι στην προηγούμενη σύνοδό της συγκρότησε ομάδα αλληλογραφίας για την αναθεώρηση των κατευθυντήριων γραμμών ελέγχου βάσει του HSSC και του μη εξαντλητικού καταλόγου υποχρεώσεων δυνάμει των πράξεων που σχετίζονται με τον κώδικα εφαρμογής των πράξεων του ΔΝΟ (κώδικας III) ώστε να συνεχιστεί η επικαιροποίηση των κατευθυντήριων γραμμών ελέγχου προκειμένου να συμπεριληφθούν οι απαιτήσεις που απορρέουν από τις τροποποιήσεις σχετικών πράξεων του ΔΝΟ οι οποίες θα τεθούν σε ισχύ έως και την 31η Δεκεμβρίου 2019, με σκοπό την υποβολή προς έγκριση στην 31η σύνοδο της Συνέλευσης σχεδίου τροποποιημένων κατευθυντήριων γραμμών ελέγχου βάσει του HSSC. Στις εν λόγω τροποποιήσεις περιλαμβάνονται, όσον αφορά τη σύμβαση SOLAS, οι χώροι ειδικής κατηγορίας στα επιβατηγά πλοία και, όσον αφορά τη σύμβαση MARPOL, οι δηλώσεις συμμόρφωσης όσον αφορά την κατανάλωση πετρελαίου εξωτερικής καύσης (μαζούτ) σε σχέση με τη συλλογή δεδομένων για τα αέρια του θερμοκηπίου. Κατά την επόμενη 101η συνοδό της, η Επιτροπή Ναυτικής Ασφάλειας, αφού έλαβε υπόψη της τα αποτελέσματα της 5ης συνόδου της υποεπιτροπής για την εφαρμογή των πράξεων του ΔΝΟ και αφού έλαβε απόφαση σχετικά με ορισμένα εκκρεμή ζητήματα, εξουσιοδότησε την 6η σύνοδο της υποεπιτροπής για την εφαρμογή των πράξεων του ΔΝΟ να υποβάλει έκθεση σχετικά με τα αποτελέσματα των εργασιών της απευθείας στην 31η σύνοδο της Συνέλευσης προκειμένου να εγκριθούν από την εν λόγω Συνέλευση (βλ. έγγραφο MSC 101/24, παράγραφος 10.15.1 του ΔΝΟ).
            
            
               Στην 6η σύνοδό της, η υποεπιτροπή για την εφαρμογή των πράξεων του ΔΝΟ εξέτασε τις τροποποιήσεις στις κατευθυντήριες γραμμές βάσει του HSSC και ενέκρινε την παραπομπή τους στην 31η σύνοδο της Συνέλευσης προς έγκριση. Οι τροποποιήσεις της απόφασης A.1120(30) σχετικά με τις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) παρατίθενται στο παράρτημα XX του εγγράφου III 6/15 του ΔΝΟ. Στην παράγραφο ΧΧ της έκθεσης της 6ης συνόδου της υποεπιτροπής για την εφαρμογή των πράξεων του ΔΝΟ (III 6/15) επισημαίνεται ότι οι τροποποιήσεις προβλέπεται να εγκριθούν στην 31η σύνοδο της Συνέλευσης του ΔΝΟ.
            
         
         
            
               2.4.Σχετική νομοθεσία της ΕΕ και αρμοδιότητα της ΕΕ
            
            
               2.4.1.Τροποποιήσεις στη χρήση και εγκατάσταση οπισθανακλαστικών υλικών επί σωστικών μέσων 
            
            
               Τα οπισθανακλαστικά υλικά επί σωστικών μέσων αφορούν εξοπλισμό πλοίων που εμπίπτει στο πεδίο εφαρμογής της οδηγίας 2014/90/ΕΕ του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τον εξοπλισμό πλοίων και την κατάργηση της οδηγίας 96/98/ΕΚ του Συμβουλίου
                  2
               . Τα οπισθανακλαστικά υλικά αποτελούν αντικείμενο των διατάξεων που περιλαμβάνονται στον εκτελεστικό κανονισμό (ΕΕ) 2018/773 της Επιτροπής, της 15ης Μαΐου 2018, σχετικά με τις απαιτήσεις σχεδιασμού, κατασκευής και επιδόσεων και των προτύπων δοκιμών για τον εξοπλισμό πλοίων και για την κατάργηση του εκτελεστικού κανονισμού (ΕΕ) 2017/306
                  3
               . Ειδικότερα, στον εν λόγω εκτελεστικό κανονισμό περιλαμβάνεται παραπομπή στην απόφαση A.658(16) του ΔΝΟ σχετικά με τη «χρήση και εγκατάσταση οπισθανακλαστικών υλικών επί σωστικών μέσων». Ως εκ τούτου, οποιαδήποτε τροποποίηση της απόφασης του ΔΝΟ και των πράξεων που θα τη διαδεχτούν θα έχει άμεση επίπτωση στις απαιτήσεις του κανονισμού.
            
            
               2.4.2.Τροποποιήσεις στις διαδικασίες για τον έλεγχο από το κράτος λιμένα του 2017 [απόφαση A.1119(30)]
            
            
               Η οδηγία 2009/16/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τον έλεγχο των πλοίων από το κράτος λιμένα
                  4
                (οδηγία για τον έλεγχο από το κράτος λιμένα) αφορά, για πλοία τα οποία χρησιμοποιούν ενωσιακούς λιμένες και πλέουν στα ύδατα που υπάγονται στη δικαιοδοσία των κρατών μελών, την επιβολή διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες διαβίωσης και εργασίας επί των πλοίων. Σκοπός της οδηγίας για τον έλεγχο από το κράτος λιμένα είναι ο περιορισμός της μη ανταποκρινόμενης στα σχετικά πρότυπα ναυτιλίας στα ύδατα τα οποία υπάγονται στη δικαιοδοσία των κρατών μελών. Πιστοποιητικά και έγγραφα, περιλαμβανομένων των βιβλίων καταγραφής, επιθεωρούνται από τους αξιωματικούς ελέγχου του κράτους λιμένα. Πρέπει να σημειωθεί ότι η οδηγία για τον έλεγχο από το κράτος λιμένα απαιτεί από τα κράτη μέλη να εφαρμόζουν τις κατευθυντήριες γραμμές του μνημονίου συνεννόησης (ΜΣ) των Παρισίων και δεν αναφέρεται στις κατευθυντήριες γραμμές του ΔΝΟ, οι οποίες βασίζονται μεν σε αυτές του ΜΣ των Παρισίων, αλλά δεν είναι κατ’ ανάγκη οι ίδιες. Ως εκ τούτου, η ΕΕ έχει αρμοδιότητα σε αυτόν τον τομέα, αλλά τα έννομα αποτελέσματα των κατευθυντήριων γραμμών του ΔΝΟ όσον αφορά τον έλεγχο από το κράτος λιμένα για τη νομοθεσία της ΕΕ είναι, στην καλύτερη των περιπτώσεων, έμμεσα. 
            
            
               2.4.3.Τροποποιήσεις στις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) [απόφαση A.1120(30)]
            
            
               Ο κανονισμός (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009 σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων
                  5
                θεσπίζει μέτρα τα οποία πρέπει να ακολουθούν οι οργανισμοί που είναι επιφορτισμένοι με την επιθεώρηση, τον έλεγχο και την πιστοποίηση πλοίων με στόχο τη συμμόρφωση προς τις διεθνείς συμβάσεις σχετικά με την ασφάλεια στη θάλασσα και την πρόληψη της θαλάσσιας ρύπανσης, προωθώντας, ταυτόχρονα, τον στόχο της ελεύθερης παροχής υπηρεσιών. Στο παράρτημα του εν λόγω κανονισμού, το κριτήριο Β 7 ια) αναφέρει ότι: 
            
            
               «[ο] αναγνωρισμένος οργανισμός διασφαλίζει ότι 
            
            
               οι θεσμοθετημένοι έλεγχοι και οι επιθεωρήσεις που επιβάλλει το εναρμονισμένο σύστημα ελέγχου και πιστοποίησης για τις οποίες είναι εξουσιοδοτημένος ο αναγνωρισμένος οργανισμός διενεργούνται σύμφωνα με τη διάταξη που εκτίθεται στο παράρτημα και στο προσάρτημα του ψηφίσματος A.948(23) του ΙΜΟ σχετικά με τις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης.»
            
            
               Ως εκ τούτου, οποιαδήποτε τροποποίηση της απόφασης του ΔΝΟ και των πράξεων που θα τη διαδεχτούν θα έχει άμεση επίπτωση στις απαιτήσεις του κανονισμού (ΕΚ) αριθ. 391/2009.
            
            
               2.4.4.Αρμοδιότητα της ΕΕ
            
            
               Οι τροποποιήσεις της απόφασης A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων θα επηρεάσει το δίκαιο της ΕΕ μέσω της εφαρμογής της οδηγίας 2009/45/EΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τους κανόνες και τα πρότυπα ασφαλείας για τα επιβατηγά πλοία (Αναδιατύπωση)
                  6
               .
            
            
               Η εφαρμογή της οδηγίας 2009/16/ΕΚ σχετικά με τον έλεγχο των πλοίων από το κράτος λιμένα βασίζεται στις διαδικασίες για τον έλεγχο από το κράτος λιμένα και στις οδηγίες (κατευθυντήριες γραμμές) του μνημονίου συνεννόησης των Παρισίων (ΜΣΠ), όπως παρατίθενται στα παραρτήματα Ι και VI αντιστοίχως. Οι διαδικασίες του ΔΝΟ για τον έλεγχο από το κράτος λιμένα και οι τροποποιήσεις τους ενδέχεται να επηρεάσουν την εξέλιξη των κατευθυντήριων γραμμών του ΜΣ των Παρισίων και, ως εκ τούτου, να έχουν άμεση επίπτωση στην εφαρμογή της οδηγίας 2009/16/ΕΚ. 
            
            
               Οι κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) ορίζονται ως απαίτηση στον κανονισμό (ΕΚ) αριθ. 391/2009. Οποιαδήποτε τροποποίηση των κατευθυντήριων γραμμών ελέγχου θα επηρεάσει το δίκαιο της ΕΕ μέσω της εφαρμογής του κανονισμού (ΕΚ) αριθ. 391/2009.
            
            
               3.Νομική βάση
            
            
               3.1.Διαδικαστική νομική βάση
            
            
               3.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία
                  7
               .
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων διεθνούς δικαίου που διέπουν το εκάστοτε όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  8
               .
            
         
         
            
               3.1.2.Εφαρμογή στην προκειμένη περίπτωση
            
            
               Η Συνέλευση του ΔΝΟ είναι όργανο που έχει συσταθεί με συμφωνία, και συγκεκριμένα με τη σύμβαση περί Διεθνούς Ναυτιλιακού Οργανισμού. 
            
            
               Οι πράξεις τις οποίες καλείται να εγκρίνει η Συνέλευση του ΔΝΟ συνιστούν πράξεις που παράγουν έννομα αποτελέσματα. Οι προβλεπόμενες πράξεις μπορούν να επηρεάσουν με καθοριστικό τρόπο το περιεχόμενο της νομοθεσίας της ΕΕ, και συγκεκριμένα: 
            
            
               1.την οδηγία 2009/45/ΕΚ για τους κανόνες και τα πρότυπα ασφαλείας για τα επιβατηγά πλοία. Το άρθρο 6 παράγραφος 2 στοιχείο α) σημείο i) της εν λόγω οδηγίας προβλέπει ότι τα νέα επιβατηγά πλοία της κατηγορίας Α πρέπει να πληρούν εξ ολοκλήρου τις απαιτήσεις της σύμβασης SOLAS του 1974, όπως έχει τροποποιηθεί·
            
            
               2.την οδηγία 2009/16/ΕΚ σχετικά με τον έλεγχο των πλοίων από το κράτος λιμένα. Σύμφωνα με το άρθρο 15, τα κράτη μέλη πρέπει να εξασφαλίζουν ότι οι επιθεωρητές τους ακολουθούν τις διαδικασίες και κατευθυντήριες γραμμές που καθορίζονται στο παράρτημα VI. Οι εν λόγω κατευθυντήριες γραμμές καθορίζονται στο ΜΣ των Παρισίων. Οι τροποποιήσεις των διαδικασιών για τον έλεγχο από το κράτος λιμένα του ΔΝΟ, του 2017, ενδέχεται να επηρεάσουν την εξέλιξη των κατευθυντήριων γραμμών του ΜΣ των Παρισίων και, ως εκ τούτου, να έχουν επίπτωση στην εφαρμογή της εν λόγω οδηγίας. Θα πρέπει να σημειωθεί ότι η υποεπιτροπή για την εφαρμογή των πράξεων του ΔΝΟ συζήτησε τις τροποποιήσεις στο πλαίσιο του σημείου της ημερήσιας διάταξης «Μέτρα εναρμόνισης των δραστηριοτήτων και των διαδικασιών για τον έλεγχο των πλοίων από το κράτος λιμένα παγκοσμίως».
            
            
               3.τον κανονισμό (ΕΚ) αριθ. 391/2009 σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων. Οι κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) ορίζονται ως απαίτηση στον εν λόγω κανονισμό. Στο παράρτημα I, το κριτήριο Β 7 ια) αναφέρει: 
            
            
               «7. Ο αναγνωρισμένος οργανισμός διασφαλίζει ότι: 
            
            
               ια) οι θεσμοθετημένοι έλεγχοι και οι επιθεωρήσεις που επιβάλλει το εναρμονισμένο σύστημα ελέγχου και πιστοποίησης για τις οποίες είναι εξουσιοδοτημένος ο αναγνωρισμένος οργανισμός διενεργούνται σύμφωνα με τη διάταξη που εκτίθεται στο παράρτημα και στο προσάρτημα του ψηφίσματος A.948(23) του ΙΜΟ σχετικά με τις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης.»
            
            
               Επομένως, οι τροποποιήσεις των κατευθυντήριων γραμμών ελέγχου βάσει του εναρμονισμένου συστήματος ελέγχου και πιστοποίησης μπορούν να επηρεάσουν το δίκαιο της ΕΕ μέσω της εφαρμογής του κανονισμού (ΕΚ) αριθ. 391/2009. 
            
            
               Οι προβλεπόμενες πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               3.2.Ουσιαστική νομική βάση
            
            
               3.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες, και αν ένας από τους σκοπούς ή μία από τις συνιστώσες μπορεί να χαρακτηριστεί κύριος ή κύρια, ενώ ο άλλος ή η άλλη έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               3.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν τις θαλάσσιες μεταφορές. Ως εκ τούτου, η ουσιαστική νομική βάση της προτεινόμενης απόφασης είναι το άρθρο 100 παράγραφος 2 της ΣΛΕΕ.
            
            
               3.3.Συμπέρασμα
            
            
               Το άρθρο 100 παράγραφος 2 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               2019/0248 (NLE)
            
            
               Πρόταση
            
         
         
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της 31ης συνόδου της Συνέλευσης του Διεθνούς Ναυτιλιακού Οργανισμού όσον αφορά την έγκριση τροποποιήσεων στην απόφαση A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων, στις διαδικασίες για τον έλεγχο από το κράτος λιμένα του 2017 [απόφαση Α.1119(30)] και στις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) [απόφαση A.1120(30)]
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση περί Διεθνούς Ναυτιλιακού Οργανισμού («ΔΝΟ») («η συμφωνία») άρχισε να ισχύει στις 17 Μαρτίου 1958.
            
            
               (2)Σύμφωνα με το άρθρο 15 στοιχείο ι) της συμφωνίας, η Συνέλευση μπορεί να προτείνει στα μέλη την έγκριση κανονισμών και κατευθυντήριων γραμμών σχετικά με την ασφάλεια της ναυτιλίας, την πρόληψη και τον έλεγχο της θαλάσσιας ρύπανσης από τα πλοία και άλλα ζητήματα που αφορούν τις επιπτώσεις της ναυτιλίας στο θαλάσσιο περιβάλλον και τα οποία έχουν ανατεθεί στον Οργανισμό στο πλαίσιο ή βάσει διεθνών πράξεων, ή την έγκριση τροποποιήσεων τέτοιων κανονισμών και κατευθυντήριων γραμμών που παραπέμπονται σε αυτήν. 
            
            
               (3)Η Συνέλευση του ΔΝΟ, κατά την 31η σύνοδό της στις 25 Νοεμβρίου – 5 Δεκεμβρίου 2019, πρόκειται να εγκρίνει τροποποιήσεις στην απόφαση A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων, στις διαδικασίες για τον έλεγχο από το κράτος λιμένα του 2017 [απόφαση Α.1119(30)] και στις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) [απόφαση A.1120(30)].
            
            
               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στον ΔΝΟ, διότι οι προς έγκριση τροποποιήσεις στην απόφαση A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων, στις διαδικασίες για τον έλεγχο από το κράτος λιμένα του 2017 [απόφαση Α.1119(30)] και στις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) [απόφαση A.1120(30)] μπορούν να επηρεάσουν καθοριστικά το περιεχόμενο του δικαίου της ΕΕ, και συγκεκριμένα της οδηγίας 2009/45/ΕΚ του Ευρωπαϊκού Κοινοβουλίου και του Συμβουλίου για τους κανόνες και τα πρότυπα ασφαλείας για τα επιβατηγά πλοία
                  9
               , της οδηγίας 2009/16/ΕΚ του Ευρωπαϊκού Κοινοβουλίου και του Συμβουλίου σχετικά με τον έλεγχο των πλοίων από το κράτος λιμένα
                  10
                και του κανονισμού (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου της 23ης Απριλίου 2009 σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων
                  11
               .
            
            
               (5)Η Επιτροπή Ναυτικής Ασφάλειας, στην 101η σύνοδό τη (MSC 101), η οποία πραγματοποιήθηκε στο Λονδίνο στις 5-14 Ιουνίου 2019, υπενθύμισε ότι στην προηγούμενη σύνοδό της, έχοντας λάβει υπόψη το έγγραφο MSC 100/19/4 στο οποίο προτείνονται τροποποιήσεις στην απόφαση A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων, είχε συμφωνήσει στην απαλοιφή των λέξεων «τόξο άνθρακα» από την παράγραφο 4.10 και είχε ζητήσει από τη Γραμματεία του ΔΝΟ να καταρτίσει σχετικό σχέδιο απόφασης της Συνέλευσης προς έγκριση από την 101η σύνοδο της Επιτροπής Ναυτικής Ασφάλειας, με σκοπό να υποβληθεί προς έγκριση στην 31η σύνοδο της Συνέλευσης του ΔΝΟ (A 31) (MSC 100/20, παράγραφοι 19.14 και 19.15). Κατόπιν, η Επιτροπή Ναυτικής Ασφάλειας ενέκρινε το σχέδιο απόφασης της Συνέλευσης σχετικά με τις τροποποιήσεις για τη χρήση και εγκατάσταση οπισθανακλαστικών υλικών επί σωστικών μέσων [απόφαση A.658(16)].
            
            
               (6)Κατά την 5η σύνοδο της υποεπιτροπής για την εφαρμογή των πράξεων του ΔΝΟ (ΙΙΙ 5), η οποία πραγματοποιήθηκε στο Λονδίνο στις 24-28 Σεπτεμβρίου 2018, εγκρίθηκαν ορισμένες αναθεωρήσεις των διαδικασιών για τον έλεγχο από το κράτος λιμένα του 2017, κυρίως όσον αφορά το προσάρτημα 2 σχετικά με τις κατευθυντήριες γραμμές για την κράτηση πλοίων, και συμφωνήθηκε να αποτελέσουν αντικείμενο περαιτέρω επεξεργασίας στο διάστημα μεταξύ των συνόδων με σκοπό την υποβολή προς εξέταση στην 6η σύνοδο της υποεπιτροπής για την εφαρμογή των πράξεων του ΔΝΟ (ΙΙΙ 6), η οποία πραγματοποιήθηκε στις 1-5 Ιουλίου 2019, σχεδίου διαδικασιών για τον έλεγχο από το κράτος λιμένα του 2019, από κοινού με σχέδιο απόφασης, πριν από ενδεχόμενη απευθείας υποβολή τους προς εξέταση στην 31η σύνοδο της Συνέλευσης του ΔΝΟ με σκοπό την έγκρισή τους, με την επιφύλαξη της έγκρισής τους από τις επιτροπές. 
            
            
               (7)Κατά την 101η σύνοδό της, η Επιτροπή Ναυτικής Ασφάλειας εξουσιοδότησε την 6η σύνοδο της υποεπιτροπής για την εφαρμογή των πράξεων του ΔΝΟ να υποβάλει έκθεση σχετικά με τα αποτελέσματα των εργασιών της απευθείας στην 31η σύνοδο της Συνέλευσης προκειμένου να εγκριθούν από την εν λόγω Συνέλευση. Στην 6η σύνοδο της υποεπιτροπής για την εφαρμογή των πράξεων του ΔΝΟ επανεξετάστηκαν και οριστικοποιήθηκαν οι τροποποιήσεις στις διαδικασίες για τον έλεγχο από το κράτος λιμένα του 2019 και, κατόπιν αιτήματος που διατύπωσε η Επιτροπή Προστασίας του Θαλάσσιου Περιβάλλοντος στην 74η σύνοδό της, η οποία πραγματοποιήθηκε στο Λονδίνο στις 13-17 Μαρτίου 2019, προστέθηκε νέο προσάρτημα 18 «απόφαση MEPC.321(74) σχετικά με τις κατευθυντήριες γραμμές του 2019 για τον έλεγχο από το κράτος λιμένα δυνάμει του κεφαλαίου 3 του παραρτήματος VI της σύμβασης MARPOL». Στην 6η σύνοδό της, η υποεπιτροπή για την εφαρμογή των πράξεων του ΔΝΟ ενέκρινε τις τροποποιήσεις στις διαδικασίες για τον έλεγχο από το κράτος λιμένα του 2017, καθώς και την παραπομπή τους προς έγκριση στην 31η σύνοδο της Συνέλευσης. 
            
            
               (8)Κατά την 5η σύνοδό της, η υποεπιτροπή για την εφαρμογή των πράξεων του ΔΝΟ υπενθύμισε ότι στην προηγούμενη σύνοδό της συγκρότησε ομάδα αλληλογραφίας για την αναθεώρηση των κατευθυντήριων γραμμών ελέγχου βάσει του εναρμονισμένου συστήματος ελέγχου και πιστοποίησης (HSSC) και του μη εξαντλητικού καταλόγου υποχρεώσεων δυνάμει των πράξεων που σχετίζονται με τον κώδικα εφαρμογής των πράξεων του ΔΝΟ (κώδικας III), ώστε να συνεχιστεί η επικαιροποίηση των κατευθυντήριων γραμμών ελέγχου προκειμένου να συμπεριληφθούν οι απαιτήσεις που απορρέουν από τις τροποποιήσεις σχετικών πράξεων του ΔΝΟ, οι οποίες θα τεθούν σε ισχύ έως και την 31η Δεκεμβρίου 2019, με σκοπό την υποβολή προς έγκριση στην 31η σύνοδο της Συνέλευσης σχεδίου τροποποιημένων κατευθυντήριων γραμμών ελέγχου βάσει του HSSC. Κατά την 101η συνοδό της, η Επιτροπή Ναυτικής Ασφάλειας, αφού έλαβε υπόψη τα αποτελέσματα της 5ης συνόδου της υποεπιτροπής για την εφαρμογή των πράξεων του ΔΝΟ και αφού έλαβε απόφαση σχετικά με ορισμένα εκκρεμή ζητήματα, εξουσιοδότησε την 6η σύνοδο της υποεπιτροπής για την εφαρμογή των πράξεων του ΔΝΟ να υποβάλει έκθεση σχετικά με τα αποτελέσματα των εργασιών της απευθείας στην 31η σύνοδο της Συνέλευσης προκειμένου να εγκριθούν από την εν λόγω Συνέλευση. Στην 6η σύνοδό της, η υποεπιτροπή για την εφαρμογή των πράξεων του ΔΝΟ εξέτασε τις τροποποιήσεις στις κατευθυντήριες γραμμές βάσει του HSSC και ενέκρινε την παραπομπή τους στην 31η σύνοδο της Συνέλευσης προς έγκριση. 
            
            
               (9)Η θέση της Ένωσης πρόκειται να εκφραστεί από τα κράτη μέλη της Ένωσης που είναι μέλη του ΔΝΟ, τα οποία ενεργούν από κοινού προς το συμφέρον της Ένωσης, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που θα πρέπει να ληφθεί εξ ονόματος της Ένωσης στην 31η σύνοδο της Συνέλευσης του ΔΝΟ είναι ότι συμφωνεί με την έγκριση των τροποποιήσεων:
            
            
               α)στην απόφαση A.658(16) σχετικά με τη χρήση και εγκατάσταση οπισθανακλαστικών υλικών επί σωστικών μέσων, όπως καθορίζονται στο έγγραφο MSC 101/24, παράρτημα 27·
            
            
               β)στις διαδικασίες ελέγχου από το κράτος λιμένα του 2017 [απόφαση A.1119(30)], όπως καθορίζονται στο έγγραφο III 6/15 παράρτημα XX· και 
            
         
         
            
               γ)στις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) [απόφαση A.1120(30)] Πιστοποίηση (HSSC) του 2015 [απόφαση A.1104(29)], όπως καθορίζονται στο έγγραφο III 6/15 παράρτημα XX.
            
            
               Άρθρο 2
            
            
               1.Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη του ΔΝΟ, τα οποία ενεργούν από κοινού προς το συμφέρον της Ένωσης. 
            
            
               2.Ελάσσονος σημασίας αλλαγές στη θέση που αναφέρεται στο άρθρο 1 επιτρέπεται να συμφωνηθούν χωρίς περαιτέρω απόφαση του Συμβουλίου. 
            
            
               Άρθρο 3
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Η ονομασία άλλαξε το 1982 σε Διεθνή Ναυτιλιακό Οργανισμό (International Maritime Organization IMO/ΔΝΟ).
               
               
                  
                     (2)
                  
                        ΕΕ L 257 της 28.8.2014, σ. 146.
               
               
                  
                     (3)
                  
                        ΕΕ L 133 της 30.8.2018, σ. 1.
               
               
                  
                     (4)
                  
                        ΕΕ L 131 της 28.5.2009, σ. 57.
               
               
                  
                     (5)
                  
                        ΕΕ L 131 της 28.5.2009, σ. 11.
               
               
                  
                     (6)
                  
                        ΕΕ L 163 της 25.6.2009, σ. 1.
               
               
                  
                     (7)
                  
                        Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψη 64. 
               
               
                  
                     (8)
                  
                        Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψεις 61-64. 
               
               
                  
                     (9)
                  
                        ΕΕ L 163 της 25.6.2009, σ. 1.
               
               
                  
                     (10)
                  
                        ΕΕ L 131 της 28.5.2009, σ. 57.
               
               
                  
                     (11)
                  
                        ΕΕ L 131 της 28.5.2009, σ. 11.